KIRJALLINEN KYSYMYS E-1433/00

esittäjä(t): Caroline Jackson (PPE-DE) komissiolle

(5. toukokuuta 2000)

Aihe: Biologista monimuotoisuutta koskeva EY:n strategia ja toimintasuunnitelmat

Vuonna 1998 komissio julkaisi Biologista monimuotoisuutta koskevan Euroopan yhteisön strategian (KOM(98) 42). Strategiassa määritellään kehys biologista monimuotoisuutta koskevan yleissopimuksen 6 artiklassa asetettujen EY:n velvoitteiden noudattamiseksi tarvittavalle toiminnalle. Komission mukaan strategia pyrkii ennakoimaan, estämään ja vastustamaan biologista monimuotoisuutta merkittvästi vähentäviä tai tuhoavia syitä niiden lähteillä. Tämä pyritään saavuttamaan kehittämällä ja toteuttamalla biologista monimuotoisuutta koskevia aihekohtaisia toimintasuunnitelmia.

Toimintasuunnitelmista oli tarkoitus antaa komission tiedonantoja neuvostolle ja parlamentille ja niihin piti tarpeen mukaan sisällyttää ehdotuksia oikeudellisiksi välineiksi. Toimintasuunnitelmat oli tarkoitus saattaa valmiiksi viimeistään kaksi vuotta strategian hyväksymisen jälkeen, eli helmikuussa 2000.

1. Voisiko komissio kertoa yksittäisten suunnitelmien kehittämisessä tapahtuneesta edistymisestä erityisesti maatalouden, kalatalouden, kehitysyhteistyön ja taloudellisen yhteistyön aloilla ja kertoa milloin lopulliset toimintasuunnitelmat valmistuvat?

2. Voiko komissio kertoa pääpiirteittäin, millaisia mekanismeja on olemassa eri toimintasuunnitelmien riittävän koordinoinnin varmistamiseksi ja tarpeellisen teknisen tuen saamiseksi ympäristöasioista vastaavalta pääosastolta? Voiko komissio myös kertoa, millä tavalla kansalaisjärjestöt ovat mukana yksittäisten toimintasuunnitelmien valmistelussa, kuten strategiassa edellytetään?

3. Voiko komissio selventää, mikä on näiden toimintasuunnitelmien suhde Cardiffin Eurooppa-neuvoston seurannan yhteydessä valmisteltaviin aihekohtaisiin integraatiostrategioihin sekä joulukuussa 2000 odotettavissa olevaan kuudenteen ympäristöalan toimintasuunnitelmaan?

Margot Wallströmin komission puolesta antama vastaus

(4. heinäkuuta 2000)

Komissio aikoo valmistella alakohtaisia toimintasuunnitelmia koskevan tiedonannon neuvostolle ja parlamentille heti kesätauon jälkeen. Alakohtaiset toimintasuunnitelmat ovat osa yhteisön biologista monimuotoisuutta koskevaa strategiaa. Tiedonanto sisältää neljä asiakirjaa: luonnonvarojen suojelua koskevan toimintasuunnitelman (ympäristöasioiden pääosaston kehittämä), maataloutta koskevan toimintasuunnitelman (maatalouden pääosaston yhdessä terveys- ja kuluttaja-asioiden ja ympäristöasioiden pääosaston kanssa kehittämä), kalastusta koskevan toimintasuunnitelman (kalastuksen pääosaston yhdessä ympäristöasioiden pääosaston kanssa kehittämä) ja taloudellista ja kehitysyhteistyötä koskevan toimintasuunnitelman (kehitysyhteistyön pääosaston yhdessä ulkosuhteiden ja ympäristöasiain pääosaston kanssa kehittämä).

Komission sisäisten menettelytapojen osalta ympäristöasioiden pääosasto koordinoi ja järjestää teknistä tukea. Ensisijainen vastuu yksittäisten toimintasuunnitelmien suunnittelusta kuuluu kuitenkin kyseisestä politiikasta vastaaville komission yksiköille. Asianomaiset yksiköt työskentelevät tiiviissä yhteistyössä, ja lisäksi niistä muodostettujen tilapäisryhmien välisiä muodollisempia neuvotteluja järjestetään tarvittaessa tapauskohtaisesti. Eri yksiköitä pyydetään myös antamaan lausunto toimintasuunnitelmista.

Toimintasuunnitelmien luonnokset syntyvät yhteistyönä. Komissio on järjestänyt sekä taloudellista että teknistä tukea maatalouden, kalastuksen sekä taloudellisen ja kehitysyhteistyön alan työryhmien muodostamiseksi valtiosta riippumattomien järjestöjen ja muiden osapuolten kanssa. Ensimmäinen maataloutta koskeva toimintasuunnitelmaluonnos on lähetetty kommentoitavaksi STAR-komitealle ja ympäristöalan ja maatalouden neuvoa-antavalle foorumille. Kalastus- ja vesiviljelyalan hallintokomitea ja neuvoa-antava komitea ovat tarkastelleet kalastusta koskevia toimintasuunnitelmaluonnoksia. Taloudellista ja kehitysyhteistyötä koskevasta toimintasuunnitelmaluonnoksesta on keskusteltu jäsenvaltioiden asiantuntijoista kootun ryhmän kanssa ja myös useaan otteeseen eurooppalaisten ja kehitysmaiden valtiosta riippumattomien järjestöjen kanssa. Eräistä luonnonvarojen suojelua koskevaan toimintasuunnitelmaan liittyvistä aloitteista on saatu kommentteja. Ylimääräinen lausuntokierros toteutetaan, kunhan kaikki valmiit osatekijät on yhdistetty ja toimintasuunnitelmaluonnos vahvistettu. Näiden työryhmien ja neuvottelujen tuloksena laadittuja asiakirjoja tarkastellaan yhdessä muiden eri toimintasuunnitelmien luonnosteluvaiheessa mukana olleiden asiakirjojen kanssa. Tämä laaja kuulemismenettely vie luonnollisesti aikaa, ja on siten viivästyttänyt lopullisen asiakirjan valmistumista.

Toimintasuunnitelmien luonnokset ja niistä koottava komission tiedonanto ovat komission ympäristöstä, maataloudesta, kalastuksesta, terveydestä ja kuluttaja-asioista, kehitysyhteistyöstä ja ulkosuhteista vastaavien komission jäsenten johtaman yhteistyön aikaansaannoksia.

Tämän prosessin ja Cardiffin Eurooppa-neuvoston seurannan yhteydessä valmisteltavan aihekohtaisten integraatiostrategioiden välisen suhteen osalta komissio olettaa, että neuvostolla on mielessään oma toimintasuunnitelmia koskeva integraatiostrategia.

Komissio arvostaa parlamentin jatkuvaa kiinnostusta ja tukea komission biologista monimuotoisuutta koskevan strategian jatkoa ja kehitystä kohtaan. Strategia ja aihekohtaiset toimintasuunnitelmat luovat hyvän pohjan kuudennelle ympäristöalan toimintaohjelmalle.